寄題雲屋趙資敬啟蒙亭風雩亭二首  其一
作者：方回
朝代：宋

paragraphs: 坤三變艮山，天一生坎泉。
注谷未浩浩，滴石初涓涓。
君子觀厥象，有若童穉然。
更歷幾險阻，然後爲巨川。
始教及齠齔，成功從心年。
夫人可爲聖，往聖敢自專。
果行誓必往，江海迷泝沿。
育德滋無窮，晝夜鳴潺湲。
雲屋有遺老，鑿渠玩清漣。
時時汎羽觴，坐致蘭亭賢。
曷時亦酌我，同賦臨流篇。